OM GOD INTIEM TE KEN – Jonanda Burger
Eph 1:17-19: "bid ek dat die God van onse Here Jesus Christus, die Vader van die heerlikheid, aan julle die Gees van wysheid gee en Hom aan julle so openbaar dat julle Hom werklik kan ken, verligte oë van julle verstand, sodat julle kan weet wat die hoop van sy roeping en wat die rykdom van die heerlikheid van sy erfdeel onder die heiliges is."
Jou siening van God en Sy betrokkenheid in jou lewe beïnvloed elke aspek van wie jy is. Elke deel van jou lewe – begeertes, motiewe, houdings, woorde en aksies – word beïnvloed deur jou persepsie van wie God is. Elke probleem wat ek en jy ervaar kan direk gekoppel word aan 'n onakkurate siening wat ons van God het.
Vind jy dat jy twyfel aan God se goedheid vir jou wanneer jy in 'n moeilike situasie is? Word jy maklik frustreer deur negatiewe omstandighede? Is dit vir jou moeilik om God te vertrou met die uitdagings in jou lewe? Voel jy soms God is nie goed genoeg nie. As Hy was sou Hy …. Voel jy God het jou nie werklik lief nie? Dink jy soms God is nes jou pa? Dink jy dat God nie werklik genoeg is nie?
Elkeen van ons kyk na God, die lewe en ons self deur ons eie bril – ons eie persepsie. Alles wat met ons gebeur, ons lewenservarings, maak merke op ons bril – vorm ons persepsie- wat veroorsaak dat ons nie die ware beeld van God, die lewe en ons self kan sien nie.
Dit beteken nie dat jy nooit weer probleme sal ervaar nie maar as jy God werklik ken vir wie Hy is sal jy in oorwinning in elke situasie begin leef. Jy sal waarlik God se liefde vir jou beleef en Hom ten volle vertrou. Jou selfbeeld sal verbeter as jy besef hoe groot en wonderlik God is en hoe waardevol jy vir Hom is. Hoe nader jou siening van wie God is en Sy betrokkenheid in jou lewe aan die waarheid is, hoe meer sal jy meer gemotiveerd raak om uitblink in jou tyd, talente en vermoëns.
God wil nie net hê dat ons Hom korrek moet sien en verstaan nie maar ook dat ons Hom intiem moet ken. Hoe meer ons op God fokus en wie Hy werklik is hoe meer word ons verander. Hoe meer ons op ons self fokus en probeer om ons self te verander hoe meer frustreer en oorwonne word ons.